DA Den Europæiske Unions Tidende CE 78/859

(2004/C 78 E/0913)

SKRIFTLIG FORESPØRGSEL E-3821/03

af Joan Vallvé (ELDR) til Kommissionen

(12. december 2003)

Om: Miljøvirkninger af udvidelsen af lufthavnen på Ibiza (Spanien)

Jeg indgav den 3. februar 2003 skriftlig forespørgsel E-0209/03 (1) vedrørende miljøvirkningerne af en eventuel gennemførelse af udvidelsesprojektet for lufthavnen på Ibiza.

I sit svar af 14. marts 2003 anførte Kommissionen, at den var i færd med at behandle en klage om dette spørgsmål, hvorefter jeg den 11. september 2003 indgav en ny skriftlig forespørgsel (E-2745/03) (2), hvori jeg forhørte mig om, hvorvidt Kommissionen var nået frem til konkrete konklusioner med hensyn til denne klage.

I sit seneste svar at 16. oktober 2003 anførte kommissær Wallström, at Kommissionen havde anmodet de spanske myndigheder om yderligere oplysninger om det pågældende projekt, en kopi af projektets miljøkonsekvensvurdering og de foranstaltninger, der var truffet for at overholde forpligtelserne i henhold til artikel 6 i Rådets direktiv 92/43/EØF af 22. maj 1992 om bevaring af naturtyper samt vilde dyr og planter (3).

Desuden erklærede Kommissionen, at den havde tænkt sig, at dette dossier skulle indgå i drøftelserne med de spanske myndigheder inden for rammerne af det bilaterale møde, som ville finde sted i oktober 2003, hvor der ville blive gjort status over udviklingen i de klager over overtrædelser af miljøbestemmelserne, som var indgivet mod Spanien.

Har Kommissionen modtaget disse oplysninger fra de spanske myndigheder? Har det planlagte bilaterale møde fundet sted? I bekræftende fald, hvilke konklusioner har dette møde ført til med hensyn til en løsning af problemet om overtrædelsen af de forskellige EU-miljøbestemmelser i forbindelse med udvidelsen af lufthavnen på Ibiza?

Svar afgivet på Kommissionens vegne af Margot Wallström

(5. februar 2004)

Som annonceret i svaret på det ærede medlems skriftlige forespørgsel E-2745/03 har Kommissionen på det bilaterale møde, der blev afholdt i Madrid i oktober 2003, diskuteret med de spanske myndigheder, hvordan Fællesskabets miljølovgivning skal anvendes på projektet om udvidelsen af Ibizas lufthavn. De spanske myndigheder har efterfølgende fremsendt en rapport med deres kommentarer om de omtalte forhold.

Det fremgår af rapporten, at projektet om udvidelse af Ibizas lufthavn i øjeblikket er genstand for en vurdering af indvirkningerne på miljøet i henhold til bestemmelserne i EU-lovgvningen.

De spanske myndigheder hævder, at de har taget hensyn til de påstande, der er blevet rejst af forskellige organisationer og institutioner under denne procedure. De har som følge heraf ændret projektet, så det planlagte anlægsarbejde er begrænset til området uden for Natura 2000-lokaliteten ES0000084 (Ses Salines d'Eivissa i Formentera). I realiteten er de eneste interventioner, der nu indgår i projektet, en ny landingsbane for nødlandinger og en ny platform til brandslukningsøvelser.

Kommissionen er i øjeblikket ved at evaluere de oplysninger, der er fremsendt af de spanske myndigheder. Så snart denne evaluering er færdig, vil Kommissionen være i stand til at drage sine konklusioner i denne sag.

(1) EUT C 222 E af 18.9.2003, s. 163.

(2) Se side 161.

(3) EFT L 206 af 22.7.1992, s. 7.